**איה כורם** (נולדה ב-7 בינואר 1980) היא זמרת, מלחינה ופזמונאית ישראלית.

קורות חייה
----------

כורם נולדה בנצרת עילית לאם קצינת משטרה, שלומית כורם (המפקדת הראשונה של תחנת משטרה בישראל, תחנת מגדל העמק) ואב מהנדס. בתום לימודיה בבית הספר "יגאל אלון" בנצרת עילית, שירתה בצה"ל כמדריכת שריון, ולאחר מכן למדה ב"רימון".

עוד לפני שהתפרסמה כורם כזמרת, כתבה והלחינה שירים לסדרות טלוויזיה ולזמרים אחרים. המוכרת מביניהם היא מירי מסיקה.

### תחילת הדרך

בשנת 2006 הוציאה כורם את אלבומה הראשון, "איה כורם", בהפקתו של אורי זך. מהאלבום יצאו לרדיו הסינגלים "קיץ", "שיר אהבה פשוט", "קליפה", "יונתן שפירא", "בסוף הלילה", "אתה זורם אצלי בדם" ו"השיר של איתי". השירים, שאת כולם כתבה והלחינה כורם פרט לאחרון, זכו להשמעות רבות, ולכמה מתוכם צולמו וידאו קליפים. האלבום זכה להצלחה רבה והגיע למעמד אלבום זהב. הסינגל "קיץ" אף הגיע למקום הראשון בתחנת רדיו נורווגית. במצעדי סוף השנה של תחנות הרדיו השונות, הגיעו השירים למקומות הגבוהים וכורם זכתה בתואר "זמרת השנה". לפי אקו"ם, "שיר אהבה פשוט" היה השיר המושמע ביותר בישראל בשנת 2006.

במאי 2006 פתחה כורם בסיבוב הופעות ארוך עם שירי האלבום ובלוויית להקה. אחרי שהפיקה הופעה חדשה עבור פסטיבל הפסנתר, המשיכה בסבב הופעות אקוסטי, בלווית פסנתר וצ'לו בלבד.

ב-28 בפברואר 2008 הוציאה כורם את אלבומה השני, "שפה זרה", גם הוא בהפקתו של אורי זך. הסינגל הראשון מתוכו, "הסוף של הסיפור" שכתבה יחד עם אריק ברמן, יצא בדצמבר 2007. אחריו יצאו הסינגלים "אל תאמיני", שנכתב בהשראת השיר Stars של ג'ניס איאן, "אוטוביוגרפיה" ו"עכשיו כזאת" שכתבה כורם והלחין עילי בוטנר. האלבום כולל גם שיר שכתבה כורם בשם "זהב שחור", כתשובה נשית לשירו של אברהם חלפי "עטור מצחך". את השיר הלחין יוני רכטר, שהלחין גם את "עטור מצחך". האלבום לא זכה להצלחה מסחרית דומה כשל הראשון, אולם סימן שינוי כיוון עבור הזמרת, מהפופי אל האישי ומספר הסיפורים. האלבום נמכר ביותר מ-15,000 עותקים ונחשב למצליח אם כי לא כמו האלבום הראשון.

איה כורם בהופעה בתל אביב - 2015
בשנים 2008–2010 הקליטה כורם גרסת כיסוי לשירם של כרמלה גרוס ואגנר "ערב ב' כסלו" עבור הפרויקט "עבודה עברית", כתבה שירים לזמרים אחרים וביניהם מירי מסיקה ונורית גלרון והפיקה מוזיקלית ערב מחווה נשי ללהקת כוורת בהשתתפותן של תמר אייזנמן, אפרת גוש, אמילי קרפל ואניה בוקשטיין.

כיכבה בתפקיד הראשי במחזמר "אנה ומלך סיאם" (עיבוד למחזמר הידוע המלך ואני). בנוסף הנחתה במשך שתי עונות, יחד עם דני רובס, את התוכנית "דואט ישראלי" בטלוויזיה החינוכית, בה אירחו את מיטב המוזיקאים הישראלים ושרו משיריהם.

ב-2009 הצטרפה להרכב מוזיקלי הנקרא "My Favorite Enemy", שיתוף פעולה בין מוזיקאים ידועים ישראלים, פלסטינים, ירדנים ואירופאים. ההרכב כתב יחד עשרות שירים, הקליט אלבום בכורה והופיע מאז ברחבי העולם, בין היתר הופיע ההרכב ב-National Prayer Breakfast מול הקונגרס האמריקאי, באו"ם, מול נשיא ארצות הברית ברק אובמה ועוד.

### המאבק בחברת התקליטים

 ערך מורחב – **חוק הגנה על זכויות אמנים במוסיקה – "חוק איה כורם"**  

בשנת 2010 יצאה כורם למאבק משפטי נגד חברת התקליטים "עננה" במטרה להשתחרר מחוזה למשך 18 שנה עליו הייתה חתומה החל מ-2005. בשנת 2013 דחה בית המשפט המחוזי את תביעת כורם. בדיון הערעור שהתקיים באוקטובר 2014 הפנה בית המשפט העליון את הצדדים לגישור ולסיים את ההתקשרות עם חברת התקליטים תוך 90 יום ובינואר 2015 תם הליך הגישור בין הצדדים כך שכורם שוחררה ממחויבותה לחוזה מעתה והלאה.

בעקבות מאבקה האישי יזמה כורם, בשיתוף חברי הכנסת דב חנין ועמרם מצנע, הצעת חוק שתגביל חוזים בתעשיית המוזיקה לפרק זמן של שבע שנים. החוק זכה לכינוי "חוק איה כורם" וההצעה עברה בקריאה ראשונה בדצמבר 2014. ב-13 בפברואר 2017 החוק עבר בקריאה שנייה ושלישית בתמיכתם של 47 חברי כנסת וללא מתנגדים.

### לאחר המאבק

ביוני 2011 יצא אלבומה השלישי של כורם, לאלף את הסוסים, בהפקתם של גיל לואיס ותומר לנצינגר וללא תמיכת חברת תקליטים עקב הסכסוך עם חברת עננה. האלבום זכה לביקורות משבחות ולהשמעות רבות. בייחוד בלטו הסינגלים "שש ועשרים", והסינגל השני "רונה אומרת", גרסה מחודשת לשיר של כורם בשם "האישה עם השקית", שיצא לראשונה בסוף שנת 2008. האלבום כלל אף גרסת כיסוי לשיר "צלצולי פעמונים" של אהובה עוזרי.

בינואר 2013 השתתפה כורם בפסטיבל הזמר והפזמון המחודש בערוץ הראשון, בו שרה את השיר "ציפור זהב" שהלחינה למילותיו של חיים נחמן ביאליק.

בפברואר 2013 יצא לרדיו הסינגל הראשון "עכשיו אתה" מתוך אלבומה הרביעי, אותו לראשונה גם הפיקה מוזיקלית יחד עם אדם בן אמיתי. בחודש מאי באותה השנה, יצא לרדיו הסינגל השני, "מהנדסת מחשבים", מלווה במשחק מחשב ובאתר מיוחד בו מופיע תרגום של השיר לשפת קוד. באוגוסט 2013 חיממה את להקת כוורת בראשון מבין שני מופעי האיחוד בפארק הירקון. באותו החודש, יצא לרדיו סינגל שלישי – דואט עם גידי גוב הנקרא "לילה טוב".

ב-5 בינואר 2015, יום לאחר ששוחררה כורם מהחוזה שלה עם חברת עננה, הוציאה אלבום חדש בשם הלב הזה, המשומש, אותו הציעה להאזנה ולהורדה ללא תשלום באתר הרשמי שלה.

באוקטובר 2015 פתחה פרויקט מימון המונים באתר הדסטארט בשם "אלפיים עשרים ושלוש. האלבום החופשי הראשון של איה כורם", המסמל בסיפורו בסגנון המדע הבדיוני של אדם בשם אלכס ושירים שיבוצעו בידי רבים, את המאבק שלה בחברת התקליטים. האלבום יצא בספטמבר 2016. לאלבום יצאו שלושה סינגלים, מתוכם הסינגל "מצרים" (בביצוע לאה שבת) שנכנס לפלייליסט של גלגלצ. כמו כן, זכתה כורם בפרס אקו"ם על שם יוסי בנאי למחברת עבור האלבום.

ב-2019 החלה כורם להוציא סינגלים מתוך הפרויקט "שלך, א. כורם" המוגדר כ"פרשנות אישית, נשית ומקומית" לשירי לאונרד כהן, ומכיל תרגומים חדשים לשיריו מאת כורם, אלכס בן-ארי ותומר קמרלינג. השיר הראשון שיצא היה "המעיל הכחול" (מבוסס על "Famous Blue Raincoat") ב-21 ביוני, אחריו ב-18 ביולי מלון צ'לסי (מבוסס על Chelsea Hotel #2), דמוקרטיה (מבוסס על "Democracy") וב-24 בספטמבר "מי באש" המשלב בין "Who by Fire" בביצועה של כורם ובין ונתנה תוקף (עליו מתבסס שירו של כהן) בביצועו של החזן שי אברמסון ללחנו של יאיר רוזנבלום. את הפרויקט מלווה סיבוב הופעות יחד עם המוזיקאים אדם בן אמיתי, דניאל רובין, אלכס משה, שולי ווטרמן ונעה איילי. ב-27 באוקטובר יצא השיר החמישי, ללא קליפ, בשם "בסוף אתה תחזור אלי" וכל חמשת השירים יצאו כמיני-אלבום. ב-18 באפריל 2024 הוציאה אלבום הנושא את אותו השם, ובו ביצועים מהופעה חיה של שירים מהמיני-אלבום, לצד ביצועים חדשים לשירים מתורגמים נוספים של כהן, כדוגמת "Suzanne" ו-"Lover Lover Lover".

ב-11 בפברואר 2020 הוציאה את הסינגל הראשון מתוך אלבומה השביעי, הכוכבת של נצרת עילית, "רק אהבה".

ב-18 בפברואר 2021 הוציאה את אלבומה השביעי, הכוכבת של נצרת עילית.

ב-12 במאי 2022 הוציאה את אלבומה השמיני, איה כורם 2022, שכולל גרסאות חדשות לשירים שהזכויות על הביצוע שלהם נותרו בבעלות חברת "עננה", ושיר אחד חדש – "תגיעי לירח".

ב-8 בדצמבר 2022 הוציאה ביצועים שלה לשני שירים מאלבומה אלפיים עשרים ושלוש. – "מצרים" ו"אלף פעם", לקראת ההופעה החגיגית לאלבום ב-1 בינואר 2023.

ב-17 באוגוסט 2023 יצא לאור השיר "כתונת פסים 2023" בו השתתפה לצד אמנים ישראלים רבים אחרים.

דיסקוגרפיה
----------

* איה כורם (2006) - אלבום זהב
* שפה זרה (2008) - אלבום זהב
* לאלף את הסוסים (2011)
* הלב הזה, המשומש (2015)
* אלפיים עשרים ושלוש. (2016)
* שלך, א. כורם (מיני-אלבום, 2019)
* הכוכבת של נצרת עילית (2021)
* איה כורם 2022 (2022)

ביצועים נוספים
--------------

* קאבר ל-Still Alive - שיר הסיום של המשחק פורטל
* קאבר ל-Want you gone - שיר הסיום של המשחק פורטל 2
* איה כורם בלחן לשיר של דליה רביקוביץ, לזכר הנשים שנרצחו בידי בני זוגן, באתר "הַמּוּסָךְ - מוסף לספרות" של הספרייה הלאומית, 13.01.2019

חיים אישיים
-----------

מ-2011 היא בזוגיות עם המוזיקאי אדם בן אמיתי ולהם בת שנולדה ב-2017, ובמרץ 2021 נולד להם בן. מתגוררת ביפו.

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **איה כורם** |
| ויקישיתוף תמונות ומדיה בוויקישיתוף: **איה כורם** |

* אתר האינטרנט הרשמי של איה כורם
* איה כורם, ברשת החברתית פייסבוק

* איה כורם, ברשת החברתית אקס (טוויטר)

* איה כורם, ברשת החברתית אינסטגרם

* איה כורם, במסד הנתונים הקולנועיים IMDb (באנגלית)

* איה כורם, באתר שירונט

* איה כורם, באתר ספוטיפיי

* איה כורם, באתר Last.fm (באנגלית)

* איה כורם, באתר AllMusic (באנגלית)

* איה כורם, באתר MusicBrainz (באנגלית)

* איה כורם, באתר Discogs (באנגלית)

* איה כורם, באתר Songkick (באנגלית)

* איה כורם, באתר Tab4u

* איה כורם, באתר סטריאו ומונו

* איה כורם, דף שער בספרייה הלאומית

* איה כורם, באתר בנדקמפ

* איה כורם, באתר MOOMA (בארכיון האינטרנט)
* מידע על איה כורם בקטלוג הספרייה הלאומית
* מתן שרון, פניית פרסה • איך האלבום החדש של איה כורם?, באתר nana10‏, 7 ביולי 2011
* לאון פלדמן, סופרוומן: איה כורם מעלה מופע חדש של השפעותיה, באתר nrg‏, 8 במרץ 2012
* רועי בהריר, זהירות, רימון: איה כורם רק נראית תמימה, באתר nrg‏, 19 בפברואר 2012
* יובל אברמוביץ', איה כורם: "על סף התמוטטות עצבים", באתר ישראל היום, 28 ביוני 2013
* איה כורם: "לא מרגישה טבעי עם חשיפה", באתר ynet, 29 ביולי 2013
* אתר למנויים בלבד ענת ג'ורג'י, "המפיקים לא מיידעים את האמן שהם מרוויחים עשרות אלפי שקלים בלעדיו", באתר TheMarker‏, 30 במאי 2014
* איילת קליין כהן, לא שיר אהבה פשוט: איה כורם בדרך אל החופש, באתר nrg‏, 9 בנובמבר 2014
* שגיא בן נון‏, חוגגת את החופש: יום אחרי ששוחררה מהחוזה הדרקוני שלה ב"עננה", איה כורם משחררת אלבום בחינם, באתר וואלה!‏, 05 בינואר 2015
* דור בביוף, החדש של איה כורם: סוף טוב, הכל טוב, באתר nrg‏, 14 בינואר 2015
* נדב מנוחין‏, קשוב מאוד 78: איה כורם שיחררה סוף סוף את אלבומה, והוא נשמע קצת מוכר, באתר וואלה!‏, 20 בינואר 2015
* יובל אברמוביץ', הכרזת העצמאות שלי, באתר ישראל היום, 1 באפריל 2015
* איה כורם בגיקונומי 17, 7.10.15
* אתר למנויים בלבד דפנה ארד, איה כורם: "אני מחכה לרגע שבו האמנים יתקוממו", באתר הארץ, 13 בספטמבר 2016
* נדב מנוחין‏, האלבום החדש של איה כורם הוא הדבר הכי מעניין ומקורי שתשמעו השנה, באתר וואלה!‏, 20 בספטמבר 2016
* גלית עדות, ‏"הרגשתי שנפתח לי הפקק": איה כורם חושפת את העשייה מאחורי אלבומה האחרון, באתר מעריב אונליין, 27 בספטמבר 2016
* שי רינגל, ‏איה כורם בריאיון לקראת אלבום ראשון אחרי הניצחון בתביעה, באתר "Time Out ישראל", 1 בנובמבר 2016
* אסף נבו, מעבדות לתרבות, באתר ישראל היום, 22 בדצמבר 2016
* איה כורם בגיקונומי 154, 24.11.17
* שיר זיו, "כשלא משמיעים שיר שלך ברדיו זה מעליב נורא", באתר ישראל היום, 22 בפברואר 2018
* הדס בשן, ‏"התרגלתי שאומרים שאני נרקיסיסטית ושהמוזיקה שלי מעפנה", באתר ‏מאקו‏, 16 במאי 2019
* נועם כהן, ‏ילדים בכיתה ה' שרים 'יונתן שפירא תעשה לי ילדים' בלי לדעת מי אני, באתר ‏מאקו‏, 25 בנובמבר 2021
* ערן איצקוביץ, בדרכה של טיילור סוויפט: איה כורם מבצעת מחדש את שיריה באלבום חדש, באתר ישראל היום, 17 במאי 2022
* אתר למנויים בלבד ליאור אוחנה, איה כורם: "הייתי כמו מסורבת גט, וזה נורא", באתר ynet, 12 בינואר 2023

הערות שוליים
------------

1. ↑  אור ברנע, אלבום זהב לאיה כורם, באתר ynet, 7 בינואר 2007
2. ↑  נועה הרשקוביץ‏, נדחתה תביעתה של איה כורם נגד עננה, באתר וואלה!‏, 16 באוקטובר 2013
3. ↑  חיים הר־זהב, הצמיתה מהפלייליסט, באתר "המקום הכי חם בגיהנום", 2 באוקטובר 2014
4. ↑  שגיא בן נון‏, פרסום ראשון: תם הסכסוך בין איה כורם ליניב דוידסון; כורם בתגובה ראשונה: "קשה לי לעכל שאני ממש חופשיה", באתר וואלה!‏, 04 בינואר 2015
5. ↑  נועה הרשקוביץ‏, "אמרגן תופס אמן צעיר ומחתים אותו לעשור. מה אכפת לאמרגן?", באתר וואלה!‏, 29 במאי 2014
6. ↑  שגיא בן נון‏, החוק להגנה על זכויות מוזיקאים עבר בקריאה ראשונה, באתר וואלה!‏, 9 בדצמבר 2014
7. ↑  יהונתן ליס, אושר "חוק איה כורם" למניעת חוזים משעבדים למוזיקאים, באתר הארץ, 13 בפברואר 2017
8. ↑  אנה בורד, איה כורם משחקת אותה מהנדסת מחשבים בשיר חדש, באתר הארץ, 9 במאי 2013
9. ↑  אתר למנויים בלבד בן שלו, אלבום עם סיפור: למה הפופ העלילתי פורח פתאום, באתר הארץ, 3 בנובמבר 2016
10. ↑  רן בוקר, חופשייה: האזנה ראשונה לפרויקט של איה כורם, באתר ynet, 28 באוגוסט 2016
11. ↑  לירון זייד, ‏איה כורם עם אלבום עצמאי ראשון, באתר ‏מאקו‏, 11 בספטמבר 2016
12. ↑  פרסי אקו"ם, באתר אקו"ם
13. ↑  וואלה! תרבות‏, חוזרת עם שיר רומנטי: צפו בדואט של איה כורם עם בן זוגה, באתר וואלה!‏, 11 בפברואר 2020
14. ↑  יובל אראל, אמני ישראל – כתונת פסים 2023, בבלוג של יובל אראל, מגזין מוזיקה ותרבות, 17 באוגוסט 2023

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007300233405171
* ISNI: 0000 0000 7910 9893
* LCCN: no2008122791
* MusicBrainz: cd61b287-37ef-403e-9cdd-f0d40f1170cf
* SNAC: w6w09sfn
* VIAF: 78598351
* WorldCat: lccn-no2008122791

 |